《古杉诗》
清代·甘汝来

南昌古豫章，以树名郡治。梓生松阳门，荣悴关隆替。

南康吾支郡，巘山在其地。上有陈蕃墓，两杉入云际。

谁其十年树，乔木匪偶寄。下钟地之灵，上秉天之气。

象山我家茔，马鬣封先世。土角流金星，形家兹可志。

婆娑一古杉，孤干亭亭植。春夏敷荣华，秋冬弥苍翠。

太传坟前杉，上下论年岁。吁嗟此古木，且似植其类。

惟我大父母，矫矫同风味。盘错系纲常，磨砻成节义。

会合待千年，造物有深意。雨露日滋荣，永言受荫庇。

作者简介：（1684—1739）清江西奉新人，字耕道，一字逊斋。康熙五十二年进士，官直隶涞水知县。侍卫毕里克强占民舍，汝来置之以法，自是以循吏闻。雍正间官至吏部尚书，加太子少保。卒谥庄恪。有《逊斋全集》、《宦绩纪略》。